Hilja Jalviste

Hilja Jalviste (neiuna Hilja Piiper; 1. jaanuar 1918 Tallinn – 3. aprill 2015) oli eesti günekoloog, Tartu Ülikooli õppejõud.

Ta omandas alghariduse Eesti Noorsoo Kasvatuse Seltsi Tütarlaste Gümnaasiumis ja lõpetas 1935. aastal Tartu Tütarlaste Gümnaasiumi. Samal sügisel astus ta Tartu Ülikooli arstiteaduskonda, mille lõpetas 1942. aastal arsti astme väärilisena. Kuna Nõukogude korra ajal loeti Saksa okupatsiooni aegne diplom kehtetuks, tuli tal 1945. aastal diplom välja vahetada ja lõpetamist loetakse sellest aastast. Ta kuulus üliõpilaskorporatsiooni Filiae Patriae.

Aastatel 1942–1943 töötas ta Nõo-Ropka jaoskonnaarstina. 

1943. aastal asus ta arstina tööle Tartu Ülikooli naistekliinikusse. 1945. aastal sai temast sünnitusabi ja günekoloogia kateedri assistent; selle töö juures valmis tal kandidaadiväitekiri "Vereseerumivalkude nihetest rasedal seoses dieediga, eriti rasedustoksikoosi puhul", mille ta kaitses 1958. aastal ja sai meditsiinikandidaadi kraadi. 1973. aastal anti talle sünnitusabi ja günekoloogia kateedri dotsendi kutse. 1986. aastal jäi ta pensionile.

 Isiklikku 
Ta oli 1956. aastast abielus farmatseudi ja Eesti Põllumajanduse Akadeemia keemiakateedri dotsendi Heiti Jalvistega (1915–2005). Tema isa Johannes Piiper oli eesti zooloog, looduskirjanik ja Tartu Ülikooli professor, ema Elviine Mathilde Piiper oli bioloog, vend Johannes Piiper oli füsioloog, Eesti Teaduste Akadeemia välisliige.

 Kirjandus 
 Helbe Merila-Lattik. Eesti arstid 1940–1960. Lk 179.

 Välislingid 
 Album Academicum Universitatis Tartuensis 1918–1944

Kategooria:Eesti arstiteadlased
Kategooria:Eesti naistearstid
Kategooria:Tartu Ülikooli õppejõud
Kategooria:Korporatsioon Filiae Patriae liikmed
Kategooria:Maarja kalmistule maetud
Kategooria:Sündinud 1918
Kategooria:Surnud 2015